Title: ประกาศกระทรวงการคลัง เรื่อง คำสั่งรัฐมนตรีให้ไว้แก่ศูนย์บริหารเงิน (ฉบับที่ 4)

ประกาศกระทรวงการคลัง

ประกาศกระทรวงการคลัง
เรื่อง
คำสั่งรัฐมนตรีให้ไว้แก่ศูนย์บริหารเงิน
(ฉบับที่ ๔)[๑]

อาศัยอำนาจตามความในข้อ ๓ แห่งกฎกระทรวง ฉบับที่ ๑๓ (พ.ศ.
๒๔๙๗) ออกตามความในพระราชบัญญัติควบคุมการแลกเปลี่ยนเงิน
พุทธศักราช ๒๔๘๕ รัฐมนตรีว่าการกระทรวงการคลังออกข้อกำหนดเป็นคำสั่งซึ่งบุคคลที่ขอรับอนุญาตและบุคคลที่ได้รับอนุญาตเป็นศูนย์บริหารเงินจะต้องปฏิบัติ
ดังต่อไปนี้

ข้อ
๑  ให้ยกเลิกความในข้อ ๒
ของประกาศกระทรวงการคลัง เรื่อง คำสั่งรัฐมนตรีให้ไว้แก่ศูนย์บริหารเงิน ลงวันที่
๓๐ มิถุนายน พ.ศ. ๒๕๔๗ และที่แก้ไขเพิ่มเติม และให้ใช้ความต่อไปนี้แทน
ข้อ ๒  ให้ศูนย์บริหารเงินทำหน้าที่บริหารจัดการเงินตราต่างประเทศให้กับกลุ่มบริษัท
โดยมีขอบเขต ดังต่อไปนี้
(๑)
การรับซื้อภาระผูกพันหรือเอกสารเรียกเก็บเงินระหว่างประเทศสกุลเงินตราต่างประเทศจากกลุ่มบริษัท
หรือการเป็นตัวแทนของกลุ่มบริษัทในการรับหรือจ่ายเงินตามเอกสารเรียกเก็บเงินหรือภาระผูกพันระหว่างประเทศสกุลเงินตราต่างประเทศ
และการรับจ่ายเงินกับคู่ค้า
(๒)
การหักกลบรายได้
หรือภาระผูกพันอันเกิดจากหรือเกี่ยวเนื่องกับการประกอบธุรกิจเป็นศูนย์บริหารเงิน
(๓)
การซื้อ ขาย หรือแลกเปลี่ยนเงินตราต่างประเทศ และบริหารความเสี่ยงจากอัตราแลกเปลี่ยน
(๔)
การบริหารสภาพคล่อง อันได้แก่
(๔.๑)
กู้ยืมเงินตราต่างประเทศจากนิติบุคคลรับอนุญาต
บุคคลหรือนิติบุคคลในต่างประเทศหรือกลุ่มบริษัท
(๔.๒)
ออกและจำหน่ายตราสารทางการเงินสกุลเงินตราต่างประเทศในประเทศและต่างประเทศเพื่อการระดมเงิน
(๔.๓)
ให้กู้ยืมเงินตราต่างประเทศแก่บุคคลหรือนิติบุคคลในต่างประเทศหรือกลุ่มบริษัท
(๔.๔)
ฝากเงินตราต่างประเทศกับนิติบุคคลรับอนุญาตหรือในต่างประเทศ
ลงทุนในต่างประเทศหรือลงทุนในตราสารทางการเงินสกุลเงินตราต่างประเทศที่ออกและจำหน่ายในประเทศ
ทั้งนี้ ให้ศูนย์บริหารเงินกู้ยืมหรือให้กู้ยืมเงินบาทกับต่างประเทศได้ตามหลักเกณฑ์ที่เจ้าพนักงานประกาศกำหนด
ในกรณีที่ศูนย์บริหารเงินจะบริหารจัดการเงินตราต่างประเทศให้ธุรกิจอื่นของบริษัทที่ประกอบธุรกิจเป็นศูนย์บริหารเงินอันเป็นธุรกิจของตนเองนั้น
ให้นำขอบเขตการทำหน้าที่บริหารจัดการเงินตราต่างประเทศให้กับกลุ่มบริษัทมาใช้บังคับโดยอนุโลม

ข้อ
๒  ประกาศฉบับนี้ให้ใช้บังคับตั้งแต่วันที่ ๒๐
มิถุนายน พ.ศ. ๒๕๕๙ เป็นต้นไป

ประกาศ ณ วันที่ ๒๐
มิถุนายน พ.ศ. ๒๕๕๙
อภิศักดิ์  ตันติวรวงศ์
รัฐมนตรีว่าการกระทรวงการคลัง

วิศนี/ปริยานุช/จัดทำ
๔ กรกฎาคม ๒๕๕๙

นุสรา/ตรวจ
๒ สิงหาคม ๒๕๕๙

[๑] ราชกิจจานุเบกษา
เล่ม ๑๓๓/ตอนพิเศษ ๑๔๗ ง/หน้า ๒/๓๐ มิถุนายน ๒๕๕๙